32000D0086
L 026/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ (EО) № 868/2002 НА КОМИСИЯТА
от 21 декември 1999 година
за определяне на специални условия за внос на рибни продукти с произход от Китай и за отмяна на Решение 97/368/ЕО
(нотифицирано под номер C(1999) 4761)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. относно определяне на здравните изисквания за производството и пускането на пазара на рибни продукти (1), последно изменена с Директива 97/79/EО на Съвета (2), и по-специално член 11 от нея,
като има предвид, че:
(1)
експертен екип на Комисията е извършил посещение за проверка в Китай, за да потвърди условията, при които рибните продукти се произвеждат, съхраняват и изпращат в Общността;
(2)
разпоредбите на законодателството на Китай относно ветеринарно-санитарната инспекция и мониторинг на рибните продукти могат да бъдат считани за съответстващи на установените разпоредби, определени в Директива 91/493/ЕИО;
(3)
в Китай „State Administration for Entry/Exit Inspection and Quarantine (CIQ SA)“ е способна ефективно да проверява приложението на действащото законодателство;
(4)
процедурата за получаване на здравния сертификат, определена в член 11, параграф 4, буква a) от Директива 91/493/ЕИО трябва също така да обхваща определението за образец на сертификат, минималните изисквания по отношение на езика/езиците, на който/които трябва да бъде съставен, и квалификацията на лицето, упълномощено да го подпише;
(5)
съгласно член 11, параграф 4, буква б) от Директива 91/493/ЕИО следва да се поставят маркировки на опаковките с рибни продукти, на които да са посочени името на третата страна и номерът на одобрението/регистрацията на предприятието, кораба фабрика, хладилния склад или хладилния кораб по произход;
(6)
съгласно член 11, параграф 4, буква в) от Директива 91/493/ЕИО трябва да бъде съставен списък на одобрени/регистрирани предприятия, кораби-фабрики или хладилни складове и също така трябва да бъде съставен списък на хладилните кораби, регистрирани по смисъла на Директива 92/48/ЕИО (3). Този списък трябва да бъде съставен на базата на съобщения от CIQ SA до Комисията. Следователно CIQ SA следва да осигури съответствие с разпоредбите, установени за тази цел в член 11, параграф 4 от Директива 91/493/ЕИО;
(7)
CIQ SA MFD е предоставил официални гаранции по отношение на съответствието с правилата, определени в глава V на приложението към Директива 91/493/ЕИО, и по отношение на спазването на изискванията, съответстващи на установените в тази директива изисквания за одобрение или регистриране на предприятия, кораби фабрики, хладилни складове или хладилните кораби по произход;
(8)
вследствие на резултатите от посещението за инспекция е необходимо да се отмени Решение 97/368/ЕО на Комисията от 11 юни 1997 г. относно някои защитни мерки по отношение на определени рибни продукти с произход от Китай (4), последно изменено с Решение 98/321/ЕО на Комисията (5);
(9)
мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
„State Administration for Entry/Exit Inspection and Quarantine (CIQ SA)“ е компетентният орган в Китай за проверка и удостоверяване на съответствието на рибните продукти и продуктите от аквакултури с изискванията на Директива 91/493/ЕИО.
Член 2
Рибните продукти и продуктите от аквакултури с произход от Китай трябва да отговарят на следните условия:
1.
Всяка пратка трябва да бъде придружена от номериран оригинален здравен сертификат, който е надлежно попълнен, подписан, датиран и се състои от един лист в съответствие с образеца в приложение А към настоящото решение;
2.
Продуктите трябва да идват от одобрени предприятия, кораби фабрики, хладилни складове или регистрирани хладилни кораби, изброени в приложение Б към настоящото решение;
3.
Освен в случая на замразени рибни продукти в насипно състояние и предназначени за производството на консервирани храни, върху всички опаковки трябва да бъде отпечатана с незаличими букви думата „Китай“ и номерът на одобрението/регистрацията на предприятието, кораба фабрика, хладилния склад или хладилния кораб по произход.
Член 3
1. Сертификатите, посочени в член 2, параграф 1 трябва да бъдат съставени на поне един от официалните езици на държавата-членка, в която са извършени проверките.
2. Сертификатите трябва да съдържат името, длъжността и подписа на представител на CIQ SA и неговия официален печат в цвят, различен от цвета на останалите вписвания.
Член 4
Решение 97/368/ЕО се отменя.
Член 5
Адресати на настоящото решение са държавите-членки.
Съставено в Брюксел на 21 декември 1999 година.